元日鴻慶宮朝拜二十韵
作者：蘇頌
朝代：宋

paragraphs: 上國房心次，仙都太紫微。
璧門開倣雉，金闕立如翬。
昔聖躬三祀，乘時動六飛。
奠圭渦曲已，鳴蹕渙陽歸。
孚號興王澤，尊名象日畿。
經營原廟制，虔鞏上天威。
祖系崇軒鼎，宗祊奉漢衣。
豫游恩甚盛，謁款禮無違。
却顧和鸞迹，咸嗟歲序非。
璿源流永永，堯德冠巍巍。
我后遵鴻烈，聲明極範圍。
乾坤扶寶曆，日月拱琳扉。
朝會元正始，班聯內著依。
敘官風憲肅，就列羽儀輝。
北面鸞分黨，東隅斗轉機。
寒銷冰玉砌，風繞大龍旂。
瑞色花藏綠，歡聲霧散霏。
未竣真館集，遥仰帝陽晞。
至治尤遐邈，先猷重發揮。
邦人徒望幸，延首向端闈。